b'\n_START_ARTICLE_\nGulzar\n_START_PARAGRAPH_\nGulzar (oik. Sampooran Singh Kalra; s. 18. elokuuta 1934) on intialainen runoilija, sanoittaja ja elokuvaohjaaja. H\xc3\xa4n kirjoittaa p\xc3\xa4\xc3\xa4s\xc3\xa4\xc3\xa4nt\xc3\xb6isesti hindustaniksi, mutta on julkaissut teoksia my\xc3\xb6s punjabiksi ja useilla hindin murteilla, kuten brad\xc5\xbe, khariboli, haryanvi ja marwari. Gulzarin sanoittama ja Slummien miljon\xc3\xa4\xc3\xa4ri -elokuvassa esitetty kappale \xe2\x80\x9dJai Ho\xe2\x80\x9d palkittiin Parhaan laulun Oscar-palkinnolla vuonna 2009. Sama kappale sai vuonna 2010 Grammy-palkinnon sarjassa Best Song Written for a Motion Picture, Television or Other Visual Media._NEWLINE_Kirjoitettuaan dialogeja ja k\xc3\xa4sikirjoituksia elokuviin, kuten Aashirwad, Anand, Khamoshi, Gulzar ohjasi ensimm\xc3\xa4isen elokuvansa Mere Apne (1971). Elokuva on uudelleenfilmatisointi Tapan Sinhan elokuvasta Apanjan (1969)._NEWLINE_Sanoittajana Gulzar on tunnettu yhteisty\xc3\xb6st\xc3\xa4 s\xc3\xa4velt\xc3\xa4jien ja tuottajien, kuten Rahul Dev Burmanin, A. R. Rahmanin ja Vishal Bhardwajin kanssa. Gulzar on tehnyt yhteisty\xc3\xb6t\xc3\xa4 my\xc3\xb6s tunnettujen Bollywoodin elokuvamusiikin s\xc3\xa4velt\xc3\xa4jien kanssa, esimerkiksi Sachin Dev Burman, Salil Chowdhury, Shankar Jaikishan, Hemant Kumar, Laxmikant-Pyarelal, Madan Mohan, Rajesh Roshan, Anu Malik, ja Shankar\xe2\x80\x93Ehsaan\xe2\x80\x93Loy.'